Ötmillió az óvodára
Kapuvár - Újraindul az óvodás gyermekek vízhez szoktatása. A segítõ alapítvány ez idáig több mint ötmillió forintot fordított a kapuvári óvodák felszerelésére.
A Kapuvári Óvodáskorú Gyermekekért Alapítvány kuratóriumának képviselõi szülõi értekezletükön jelentették be, hogy idén február 23-tól újraindul a nagycsoportos óvodások vízhez szoktatási akciója.
Szanati Jánosné vezetõ óvónõ elmondta, idén kilencvenöt gyermekkel kezdenek el tíz héten keresztül foglalkozni. Az alapítvány – egy helyi vállalkozóval – szervezi a szállítást, a kapuvári gyógyfürdõ pedig biztosítja a feltételeket az úszásoktatáshoz. A szülõi értekezleten hangsúlyozták, a gyermekekre méretezik a medence vízmélységét és a hõmérsékletet is. Jövõ hétfõn már a lakótelepi és a házhelyi óvoda nagycsoportosai kezdenek a medencében Németh Gyuláné és Somogyi Istvánné pedagógusok segítségével. Stipkovits Erika kuratóriumi elnök megjegyezte, a Zalaegerszegen és Kapuváron is szerzett tavalyi tapasztalatok azt mutatják, hogy nemcsak a gyermekek körében, de a szülõknél is nagy sikert aratott a vízhez szoktatás, mely fontos része az iskolai felkészítésnek is. Hozzátette, az alapítvány nemcsak a gyermekek vízhez szoktatását segíti, de a kapuvári óvodák felszereléséhez is több esetben hozzájárult. Az utóbbi években több mint ötmillió forintot fordított az alapítvány az intézmény játékvásárlásaira, felszerelésére és egyéb támogatásokra. Az elnök elmondta, 2007-ben ötszázhatvanezer, 2008-ban pedig négyszáznyolcvanezer forint folyt be az alapítvány számlájára a felajánlott egy százalékokból.
óvodák Kapuvár